Kruunausjuhla
Nyt työn majesteetti käy juhlaan,
 Siksi porttinne kaunistakaa!
 Liput tankoihin! Soitot ja laulut
 Sekä hymnimme kaikua saa!

 Jos ei purppura loista, ei kulta
 Tässä kruunausjuhlassa, niin
 Toki loistavat miljoonat silmät,
 Ilo kultia luo sydämiin.

 Syys joskin jo korpia kulkee,
 Vilu mökkeihin kurkistaa,
 Työnlapsien juhlivaa mieltä
 Ei kylmä nyt koskea saa.

 Nyt työn majesteetti käy juhlaan,
 Siksi porttinne kaunistakaa!
 Liput tankoihin! Soitot ja laulut
 Sekä hymnimme kaikua saa!

1920